कहिनी
सोनारू तैंहा बइठे-बइठे काय सोचत हावस। बेटा, जेन होगे तेन होगे। अब तोर सोचे ले हमर जमीन ह नइ आवय। जा रोजी-मजदूरी करके ले आ बेटा, पानी-पसिया पीबो। नहीं त भूखे मरे ल परही। थोक बहुत पढ़े-लिखे रहितेव रे सोनारू त तोर बाप, कका अउ गांव के मन ल समझातेव। दलाल के बात म नइ आतेव।
बबा हमन तो फेक्टरी म माटी महतारी ल बेच के अपन गोड़ म टंगिया ल चला डरे हावन अउ एकर भुगतना ल हमन सात पीढ़ी ले भुगते ल लगही बबा। सिरतोन काहत हाबच सोनारू मंद पीके तोर बाप ह करनी करे हावय अउ हमन ल भुगते ल परही रे। चार ठन खेत ह हमन ल पोसत रिहिस बेटा। 'माटी ह महतारी आयÓ अउ सबके पेट ल भरते रे, फेर एक ठन फेक्टरी ह एक मनखे ल मजदूरी के काम दिही जेमा घर के दस मनखे के पेट ह नइ पलय बेटा। सिरतोन काहत हाबच बाबू फेक्टरी म काम करे बर पढ़े-लिखे अउ सिक्षित चाही हमन तो अप्पड़ आन बबा। फेर साहब अधिकारी मन तो पढ़े-लिखे हावयं तभो ले हमर मन बर नइ सोचिन। हमर दू फसली भुंइया ल बंजर बता के अंगूठा चपका दीन। (ओतके बेर सोनारू के काकी आइस)- 'तोर कका ह चार दिन होगे, बेटा नइ आए गा। चार दिन होगे घर म हडिय़ा नइ चढ़े हाबय।Ó
-'जानत हवं काकी। फेर काय करहू थोरको तहसीली म जाके पूछताछ करबे तहां कुछु भी कहिनी बना के जेल म ओइला देवत हाबय काकी।Ó
कोतवाल ह हांका पारत रिहिस। चिंचियावत सोनारू के घर करा अइस, सोनारू पूछथे- 'अब काय के बईठका आय बबा।Ó
-'काय बताववं रे सोनारू, हमन ल रद्दा बतइया समारू गुरुजी ह घलो अब इहां ले चल दिही।
-'काबर?Ó
-'ओकर बदली करदीन बेटा। गुरुजी मन मुआवजा ल नइ ले हाबय अउ गांव वाला मन ल सीखोवत हाबय कहिके उही पूछे खातिर तोर ककामन गे रिहिस। तेला जेल म डार देहे। साहब मन हमर मन के बात ल काबर नइ सुनय कका।Ó
-'अरे बेटा, हमन गरीब किसान साहब मन ल काय दे सकबो। फेक्टरी वाला मन कलेक्टर ले लेके पटवारी ल चार चकिया दे हावय। तेकर सेती तो ओमन रोज गांव के चक्कर मारथें। गांव के दलाल मन घलो मालामाल हो गेहें।Ó
दस बजे बिहनिया खा-पी के गुड़ी म सकलाहू हो...। बारा गांव के मनखे मन घलो आहीं हो। कोतवाल ह पूरा बस्ती म हांका पार के चल देथे। ओतके बेरा सरपंच ह सोनारू के बबा करा आइस।
'पा लगी मण्डल कका।Ó
-'खुशी राह बेटा। अब कइसे करबो कका अब तो कइसनो करके हमन ला फेक्टरी वाला मन ल भगाय ल लागही बेटा! कतको मन तो मुआवजा लेके पइसा ल खा डरे हावय, आधा झन मन बांचे हावय। फेक्टरी के खुले ले कका कोसा पालन केन्द्र ह घलो बरबाद हो जही। फेक्टरी के गरमी म कोसा कीरा मर जही, त करोड़ों के लगाय रूपया ह बरबाद हो जही। सरकार के काय जाही बेटा जनता के कमई ल पानी कस बोहाही नहीं त का। कतको बेरोजगार होही त ओला काय फरक परही। फेक्टरी वाला मन नोट के गड्डी ल धराही तहां सब चुप हो जहीं। ले कका बिहनिया कुन गुडी म आ फेर।Ó
होत बिहनिया गांव म चाहल-पाहल शुरू होगे। काबर बारा गांव के लोगन मन आय के शुरू करदे रिहिस। दस बजते साठ गुड़ी म मनखे मन खमखमागे। दुदमुंहा लइका मन ल पीठ म बांध केझांसी के रानी बरोबर माईलोगिन मन आय रहिन। काबर कोनो महतारी ह अपन लईका के पेट म लात नइ मार सकय। सरपंच ह कइसे बतावा काय करबो तेन ल। ओतके बेरा एक ठन चार पहिया ह आके ठाड़ होगे। सब उही ल देखे बर धरलीन। सोचे लगीन फेर पुलिस वाला मन पकड़े बर आवत हावयं। कोनो-कोनो मन तो कइथे- आज मारबो नहीं त मरबो। फेर अपन महतारी ल बेचन नहीं। गाड़ी ले श्रीवास्तव साहब ह उतरीच जेहा गांव वाला मन के हिमायती राहय। सरपंच कइथे- 'नमस्ते साहब, कइसे आय हावच।Ó
मैं ह ये बताय बर आय हाबवं कि मोर इंहा ले बदली होगे, अब तुमन कइसे करहू तेकर फैसला ल तुही मन ल करें बर परही। मोला सस्पेंड घलो कर सकत हावय। फेर मैं ह कइसनो करके जी खा लुहंू। तुमन ल अपन लड़ई खुदे लड़े बर परही। काबर दलाल मन तुंहरे घर म बइठे हाबय। सबला मोर राम-राम। मैं ह जाथवं फेर एक ठन बात काहत हवं सबला बेचहू फेर धरती दाई, अन्न देवइया ल फेक्टरी बर झन बेचहूं। श्रीवास्तव बाबू ह गाड़ी म बइठ के लहुटगे। थोरकन बेर-बर सन्नाता ह पसरगे। काबर? पढ़े-लिखे एक झन रद्दा बतइया रिहिस वहु ह अब नइ रइही। समारू गुरुजी ह अपन बदली रोकवाय बर उही ह साहर म साहब मन के चक्कर काटत हावय।
मण्डल ह खड़ा होके कइथे- अरे बाबू हो! हमन का चार दिन जीबो के आठ दिन, फेर तुमन ह मंद महुआ म मुआवजा ल लेके उड़ा डरे हबव। फेर अभी आधा आदमी ह पइसा नइ ले हाबय। तुमन ह पइसा कइसनों करके लहुटाहू। आयतु ह खड़ा होके कइथे- दू साल होगे खेत मन परिया परे हाबय त पइसा ल कइसे लहुटाबो। सरंपच ह कइथे- 'मैं ह एक ठन बात काहत हाववं। हमन नंदिया ल बांधबो अउ फेक्टरी बर जमीन हावय तेमा बांध बनाबो अउ बढिय़ा फसल लेके कम्पनीवाला के पइसा ल लहुटाबो नंदिया के तीरे-तीरे फलदार रूख लगाबो। कर्जा हाबय तेला सब मिल के छूटबो तब हमन ए माटी महतारी ह बाचही अउ एकर सिवाय हमन मन करा कोनो चारा नइये।Ó
तब सोनारू ह खड़े होके कइथे सरपंच कका ह बने काहत हाबय। अगर हमन एक होके करजा ल नइ छूटबो त हमन सदादिन बर बनिहार रहिबो। फेक्टरी के पानी ह नंदिया म मिलही त उहु ह जहर बन जाही। हवा घलो ह बिगड़ जही। सब मनखे मन चिचियाइस। हमन ल मंजूर हाबय। मंजूर हाबय। सोनारू ह फेर कइथे- हमन तो नइ पढ़ेन फेर अपन लइका मन ल इस्कुल भेजबो। पढ़ाबो तभे हमन ला फेर कोनो दलाल मन कोरा कागज मन अंगूठा नइ लगवाही। इही भुइयां के सेवा कर अपन ये बारा गांव ल फेक्टरी के गुलामी ल आजाद कराबो। मंद मउहा ल पियइया हो अब तुमन ल सीखे ल लागही कि एक फेक्टरी ह एक झन ल कुली के काम दिही हमन अप्पड़ के खरही नइ गांजय। ओमन ल तो पढ़े लिखे आदमी चाही। फेर हमर धरती महतारी ह अप्पड़ अउ पढ़े-लिखे सबला पोसथे।
सरपंच ह कइथे- त फेर सब साबर, कुदारी, रापा, टंगिया, झउहा सब धरके परनदिन पांच बजे पहुंच जहू। ग्यारा बजे फेक्टरी के भूमि पूजन हाबय त ओकर पहिली हमन ल गड्ढा खोदना हाबय। अब सब अपन-अपन घर जावव। अतका जान लेवा हमन ल ओ दिन मरे ल घलो पर सकथे अउ मारे ल घलो लागही। काबर फेक्टरी वाला मन लाव-लश्कर लेके आही। सब जनता के भुइयां के कसम खाके जय जयकार करत अपन-अपन घर लहुटगे। मण्डल ह कइथे- अब तो ये दोगला मन ल मारेच बर लागही बेटा। जब अंगरेज ल हमन भगा सकथन त ए फेक्टरी वाला मन कोन खेत के मुरई आय।
तीसर दिन ग्यारा बजे फेक्टरी वाला मन बड़े-बड़े गाड़ी वाला मन घलो रिहिस। गांव वाला मन सब काम ल छोड़ ठाड़ के होके देखे लगीस। हजारों झन मनखे सबके हाथ म हथियार। साहब मन कांपे ल धरलीच, अपने अपन पछीना घलो ह बोहाय ल धर लीच। एक झन दलाल ह कइथे- साहेब, काली रतिहा ग्यारा बजे गेहन त कांही नइ खनाय रिहिस। अउ कतका बेर सउहो तरिया खनागे। बड़े साहब के मुंह ले बक्का नइ फूटिस। काबर ओहा छै महीना पहिली पटवारी अउ डिप्टी कलेक्टर के हालत ल देखे रिहिस। दुनु एक मुहु ह लहूलुहान। थोरको चिन्हारी नइ रिहिस। साहब ह चुपचाप गाड़ी म बइठके ड्राइवर ल गाड़ी चालू करे बर कइथे। साहब के देखते-देखत सब ह ओकर पीछू-पीछू गाड़ी म बइठ के लहुटगें। समझगें एक ठन लकड़ी ल तो आसानी से तोड़ डारबो फेर लकड़ी के बोझा ल नइ टोर सकन। गांव वाला मन बड़ खुश होइस अउ तिहार असन नाचे लगीस काबर? ओमन अपन सात पीढ़ी ल बनिहार बनाय से बचा लीन। बांध बने ले फसल लहलहाना शुरू होगे। मंद महुहा ऊपर घलो रोक लग गे। दलाल मन गांव छोड़ के भाग गे। सब अपन लइका मन ल इसकुल भेजे लगीन, ताकि फेर कोनो दलाल मन कोरा कागज म अंगूठा झन लगवायं।
गीता शिशिर चन्द्राकर
भिलाई-3
hne_Deva hne_Deva hne_Deva hne_Deva bho_Deva hne_Deva yor_Latn hne_Deva hne_Deva hne_Deva awa_Deva hne_Deva hne_Deva hne_Deva hne_Deva hne_Deva hne_Deva hne_Deva san_Deva npi_Deva